Oluline on märkida, et töölepingu ülesütlemise  avalduse põhjendamata jätmine ei muuda ülesütlemist kehtetuks. Samas võib avalduse põhjendamata jätmine halvendada tööandja positsiooni hilisemas võimalikus töövaidluses. Lisaks annab ülesütlemisavalduse põhjendamata jätmine töötajale iseseisva aluse tööandjalt kahjuhüvitise nõudmiseks, mis ei ole seejuures seotud töölepingu ülesütlemise vaidlustamisele kohaldatava 30-päevase tähtajaga. Teisisõnu, töötaja võib näiteks kaks aastat pärast töölepingu lõppemist pöörduda kohtusse nõudega, et tööandja hüvitaks  talle töölepingu ülesütlemisavalduse põhjendamata jätmisega tekitatud kahju, mis seisneb võimaluse kaotamises ülesütlemine edukalt vaidlustada.